Vuosina 1920–1941, eli Tarton rauhan solmimisesta aina jatkosodan puhkeamiseen asti Neuvostoliiton Helsingin-lähetystö toimi Kampissa Bulevardin ja Albertinkadun kulmatalossa vastapäätä Aleksanterin teatteria. Rakennus raunioitui Helsingin suurpommituksissa helmikuussa 1944. Kun Suomen ja Neuvostoliiton diplomaattisuhteet palautettiin sodan jälkeen, aiottiin vanha Bulevardin lähetystötalo aluksi rakentaa uudelleen, mutta vuonna 1948 suoritetussa vaihtokaupassa Neuvostoliitto saikin sen tilalle uuden tontin Tehtaankadulta.